The Super Mario Bros. Movie

The Super Mario Bros. Movie on tuleva vuoden 2023 tietokoneanimaatioelokuva, jonka tuottaa Illumination yhdessä Nintendon kanssa. Elokuvan levittäjänä toimii Universal Pictures. Se on kolmas elokuvasovitus Mario-pelisarjasta vuoden 1986 japanilaisen anime-elokuvan Super Mario Bros: Peach-hime kyūshutsudaisakusen ja vuoden 1993 näytellyn elokuvan Super Mario Bros jälkeen. Elokuvan ohjaavat Aaron Horvath ja Michael Jelenic ja sen käsikirjoittaa Matthew Fogel. Elokuvan ääninäyttelijöihin kuuluvat Chris Pratt, Anya Taylor-Joy, Charlie Day, Jack Black, Keegan-Michael Key, Seth Rogen, Fred Armisen, Sebastian Maniscal, Charles Martinet ja Kevin Michael Richardson.

Universal Pictures julkaisee elokuvan Yhdysvalloissa 7. huhtikuuta ja Japanissa 28. huhtikuuta 2023.

Elokuvan ensimmäinen traileri esitettiin Nintendo Direct -lähetyksessä 6. lokakuuta 2022.

Näyttelijät 

Charles Martinet, joka on ääninäytellyt Mariota ja muita Mario -sarjan hahmoja, esiintyy myös cameorooleissa.

Tuotanto

Kehitys 
Vuoden 1993 Super Mario Bros -elokuvan huonojen arvostelujen ja kaupallisen epäonnistumisen jälkeen Nintendo alkoi suhtautua penseästi sarjojensa elokuvasovituksiin.. Marion luojan Shigeru Miyamoton mukaan idea uudesta Mario-elokuvasta syntyi, kun vanhoja Nintendo-pelejä tuotiin Virtual Consoleen ja muihin palveluihin. Tällaiset siirtymät veivät yritykseltä aikaa, ja Miyamoto huomasi, että ”sisältöliiketoimintamme voisi kehittyä vieläkin pidemmälle, jos pystyisimme yhdistämään pitkään rakastetut pelimme videosisältöön ja käyttämään niitä yhdessä pitkiä aikoja”. Miyamoto halusi elokuva-alan asiantuntijan johtavan työtä. 

Sony Picturesin hakkeroinnin jälkeen marraskuussa 2014 tuottaja Avi Aradin, studiopäällikön Amy Pascalin, TriStar Picturesin päällikön Tom Rothmanin ja Sony Pictures Animationin tuotantopäällikön Michelle Raimo Kouyaten väliset sähköpostit vuodettiin julkisuuteen. Näissä sähköposteissa paljastettiin, että Sony oli yrittänyt saada elokuvaoikeuksia Mario-sarjaan useita vuosia. Arad vieraili Nintendolla Tokiossa helmi- ja heinäkuussa 2014 yrittäessään saada aikaan sopimusta. Lokakuussa Arad lähetti Pascalille sähköpostin ja ilmoitti sopimuksen Nintendon kanssa vahvistuneen. Pascal ehdotti Genndy Tartakovskyn rekrytointia projektin kehittämiseksi, kun taas Kouyate sanoi voivansa miettiä ”3–4:ää elokuvaa suoraan” ja ilmaisi toivovansa ”Mario- imperiumin rakentamista.” Kuitenkin sähköpostien vuotamisen jälkeen Arad kiisti sopimuksen tekemisen ja totesi, että neuvottelut olivat vasta alkaneet. BuzzFeed News totesi, että sähköpostit eivät ottaneet huomioon mahdollisia ristiriitoja Sony Picturesin sisaryhtiö Sony Computer Entertainmentin kanssa, joka on yksi Nintendon tärkeimmistä kilpailijoista. 

Miyamoto tapasi Universal Picturesin animaatio-osasto Illuminationin perustajan Chris Meledandrin Nintendon ja Universal Parks & Resortsin yhteistyön kautta ja keskusteli tämän kanssa elokuvan tekemisestä. Marraskuussa 2017 raportoitiin, että Nintendo toimisi yhteistyössä Universalin ja Illuminationin kanssa tuottaakseen animoidun Mario-elokuvan. Nintendon silloinen toimitusjohtaja Tatsumi Kimishima selitti, että kauppaa ei vielä ollut saatu loppuun, mutta siitä tultaisiin pian kertomaan. Kimishima toivoi, että jos kauppa onnistuisi, elokuva voitaisiin julkaista vuonna 2020. Tammikuussa 2018 Nintendo ilmoitti elokuvan etenevän Miyamoton ja Meledandrin yhteistyönä. Meledandri totesi, että elokuva oli Illuminationin ”prioriteetti” ja että se julkaistaisiin todennäköisesti vuonna 2022. Hän lisäsi, että Miyamoto olisi ”keskeinen henkilö” elokuvan tuotannossa. Tammikuussa 2020 Nintendon toimitusjohtaja Shuntarō Furukawa kertoi tuotannon etenevän ”sujuvasti”, ja että julkaisupäivä olisi 2022. Furukawa sanoi, että Nintendo omistaa elokuvan oikeudet ja että Nintendo ja Universal rahoittavat tuotannon yhdessä .

Elokuussa 2021 Illuminationin työntekijän Linkedin-profiilin perusteella paljastui, että Teen Titans Go! -sarjan tekijät Aaron Horvath ja Michael Jelenic tulisivat toimimaan elokuvan ohjaajina. Horvathin ja Jelenicin vahvistettiin ohjaavan elokuvan, ja käsikirjoittajana toimi Kätyrit: Grun tarina -elokuvan käsikirjoittanut Matthew Fogel.

Roolit 
Helmikuussa 2021 Marion ääninäyttelijänä tunnettu Charles Martinet sanoi tulevansa mukaan elokuvaan, jos häntä pyydettäisiin. Elokuussa 2021 Sebastian Maniscalco paljasti olevansa Spiken, vuoden 1985 Wrecking Crew -pelissä esiintyneen  Marion ja Luigin pomon, ääninäyttelijä.

Syyskuun 2021 Nintendo Direct -lähetyksessä Shigeru Miyamoto ilmoitti, että Chris Pratt, Anya Taylor-Joy, Charlie Day, Jack Black, Keegan-Michael Key, Seth Rogen, Kevin Michael Richardson, Fred Armisen ja Maniscalco toimisivat elokuvan ääninäyttelijöinä, ja että Martinet olisi mukana ”yllättävissä cameorooleissa”.

Julkaisu 
Universal Picturesin on tarkoitus julkaista elokuva Yhdysvalloissa 7. huhtikuuta ja Japanissa 28. huhtikuuta 2023.

Tulevaisuus 
Toukokuussa 2021 Nintendon toimitusjohtaja Shuntarō Furukawa ilmoitti, että jos Mario -elokuva menestyy, Nintendo voi tuottaa elokuvia muidenkin sarjojensa pohjalta.  Saman vuoden marraskuussa kerrottiin, että Illumination on tekemässä elokuvasta Donkey Kong -spin-offia, jossa pääosassa on Seth Rogen.

Lähteet

Huomiot

Aiheesta muualla 

 

Tulevat elokuvat
Universal Picturesin elokuvat
Yhdysvaltalaiset fantasiaseikkailuelokuvat
Yhdysvaltalaiset toimintakomediat
Vuoden 2023 elokuvat